  Виталий Пронин 1-тӥ мартэ Россилэн Президентэз Владимир Путин Федерал Собранилы вазиськоназ пӧртэм юанъёсты ӝутӥз. Кызьы пусъё тросэз экспертъёс, вераськоназ вал-тӥсь инты басьтӥз кунмес утён - ож тӥрлык поттон но оборона. Тушмонасьёсмы куалектӥзы. Меӵак вераса, сыӵе суредъёсты адӟыса, асьме адямиос но кирос поно: ожмаськон гинэ медаз пот. Но со ожмаськон понна уг лэсьтӥськы, лэсьтӥське утиськон понна, шуиз Президент. Бен, Римысь историк Корнелий Непот вераз вал: «Тупаса улэмед потэ ке, дасяськы ожмаськыны». Кызьы сое валано? Огшоры - кужмо кун вылэ урдскыны нокин уз дӥсьты. Но та юан - кышномуртлэн ужез ӧвӧл.Мон шумпотӥ, Президент вазиськоназ та рад гуртоос шоры учкиз шуыса. Кылсярысь, пичи гуртъёсын тазалыкез утён ужпумлы саклык висъяны косӥз. Кӧня ке аръёс талэсь азьло интыосысь кивалтӥсьёс «оптимизация» кылэз ас сяменызы валазы но пичи гуртъёсысь медпунктъёсты кыӵак быдтӥзы, калыкез эмъюрттэк кельтӥзы. Нош табере тани 100-2000 улӥсен гуртъёсын ФАП-ёсты выльысь усьтыны косэмын. Солэсь но пичи гуртъёсы калыкез эскерыны нимаз пусъем графикъя мобильной комплексъёс потаны кулэ - котькуд адями мед быгатоз тазалыксэ эскерыны, врачлы возьматскыны.Пусйыны кулэ, та уж асьме шаерын, В. Путинлэсь верамзэ азьпалтыса ик, мытэмын. Кылсярысь, берло кӧня ке ар ӵоже гуртъёсын выль медпунктъёс усьтэмын, шаерысьтымы пичи гуртъёсы потаны басьтэмын 2 мобильной комплекс - газетмы со сярысь гожъяз ни. Мон, газетчи сямен, шумпотӥсько, куке выль кивалтӥсьёсмы адӟо лыдӟисьёсмылэсь сюлэмшугзэс. Кылсярысь, кылем ар пумын редакцие, юрттэт курыса, вазиськизы Можга ёросысь Бадӟым Кибъя гуртысь лыдӟисьёсмы - эмъюм басьтыны луонлыксы ӧй вал. Вазиськонэз Удмуртилэн Тӧроезлы А. Бречаловлы сётыса, югдур воштӥськиз - эмъюм вузан радъямын Пойкагуртысь ФАП пыр.Чик висьытэк улыны умой вылэм, таза адями гинэ быгатэ угось ассэ быдэсак шудоен шӧдыны. Соин ик Нылкышноослэн нуналзылы сӥзёнэ - таза луэ! Нош отӥзэ - лэсьтом, басьтом, малпалом...  